A múlt héten már látszott, hogy csak átmeneti volt a forint decemberi erősödése, egyre inkább csak az volt a kérdés, hogy mikor éri el az újabb történelmi mélypontját. Eddig 337,28-nál soha nem került több forintba egy euró, egészen mostanáig.

Az új történelmi mélypont: 337,4.

Az MNB nem kívánta kommentálni a Reuters kérdésére a forint új történelmi mélypontját.

Messze még a vége

Hétfőn írtunk arról , hogy nem az a kérdés, hogy jön-e a forintmélypont, hanem az, hogy mikor. A válasz: január 22-én. Az Equilor csütörtök reggeli elemzésében arra számít, hogy a jegybank – legalább egy megnyugtató közleménnyel – 340 környékén próbálhat beavatkozni az árfolyamba.

A hazai elemzők többsége arra számít, hogy 2020-ban 330-340 közötti euróárfolyam jöhet, és nem zárható ki átmenetileg 340 feletti jegyzés. Külföldi szakértők ennél borúlátóbbak:

A JP Morgan szerint az év végére 345-ig gyengülhet a forint fokozatosan, és átmenetileg a 350-es forint-euró árfolyam sem elképzelhetetlen.

Az okok most is ugyanazok, mint amik a 2019-es mélyrepülés mögött álltak:

a Magyar Nemzeti Bank kamatpolitikája, ami miatt a magyar reálkamat továbbra is a legalacsonyabbak között van a feltörekvő piacon;

a magyar fizetési mérleg többletének fokozatos elolvadása;

a kedvezőtlen nemzetközi hangulat, ami miatt a befektetők elkerülik az országot;

utóbbin tovább ront a magyar kormány és az Európai Unió felhőtlennek nem nevezhető kapcsolata;

és az is problémát jelent, hogy a forint történelmi mélypontjaira a spekulánsok már különböző sortpozíciókat alakítottak ki; amíg ezek nem csökkennek számottevően, addig a forint nem tud erősödni.

Korábbi elemzésében a Portfolio azt írta, hogy alig találni a forinténál rosszabb teljesítményt a devizapiacon, csak a chilei peso, a brazil reál és a dél-afrikai rand teljesített rosszabbul 2020-ban.